PROKAL.CO, Amun mandangar urang bagarakan sahur baiknya lakasi sahur, jangan kena-kena nang kaya Amat -ngaran asal sambat nang manulis wal lah-.
Amat nang ngalih dibanguni sahur tu bisi kabiasaan bagadang. Kesah mahadangi sahur, Amat malah rancak tatinggal urang sahur.
Amun Amat tatinggal kuitannya rancak banar manyimbur banyu ka muha Amat biar lakas bangun. Kada handak saban sahur disimbur bedulu Amat lalu mangunci lawang wadahnya guring.
Kalakuan Amat tu maulah kuitannya mauk. Bulak bulik kuitannya mangetok lawang wadah Amat guring, tapi Amat salalu manyahut wan pandiran maranyau.
"Mat ikm kada sahur kah," kuciak kuitannya di muka lawang.
"Satumat mak. Itu jua urang hanyar bagarakan sahur," sambat Amat nang guring pulang.
Kuitannya nang kada handak tatinggal lalu sahur bedulu, imbah tuntung bebulik pulang mambanguni Amat.
"Uy mat sudah jam berapa ni. Lakasi sahur," ujar kuitannya.
"Satumat mak ai. Hanyar jam dua," ujar Amat lalu manutup muha lawan bantal.
Guring Amat galisah. Bantal nang dipakai manutup talinganya tu tabuka lalu Amat takajut tabangun mandangar urang azan.
"Astaga, sahur," sambat Amat baluncat tumatan wadahnya guring lalu hancap mambuka lawang.
Hanyar mambuka lawang seember banyu disambur kuitannya ka muha Amat.
"Astaga kenapa mak," sambat Amat.
"Ikam kada lihat kah jam berapa tu," tunjuk kuitannya ka jam dinding nang malihatkan jam lima.
"Astaga mak. Jam di wadah ulun guring masih jam dua," sambat Amat manunjuk.
"Ikam kada lihat kah itu jam mati," sarik kuitannya.
"Nah ikam kada tahu ulun mak,: sambat Amat manggaru kapala.(oke/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn